Filip Kulisev

**Filip Kulisev** (* 1973, Bratislava) je slovenský fotograf, ktorý sa zameriava na prírodné scenérie a držiteľ viacerých medzinárodných ocenení.

## Životopis
Narodil sa v Bratislave. Od detstva inklinoval ku geografii, kartografii, kresleniu máp. Po absolvovaní gymnázia v Bratislave sa zameral na štúdium cestovného ruchu. Svoju prvú výstavu mal 11. septembra 2001 v Bratislave. V tom istom roku založil spoločnosť *Amazing Planet*, ktorá sa špecializuje na vytváranie interiérových obrazov, kalendárov, kníh a filmov.

Medzinárodné uznanie získal schopnosťou zachytiť veľkolepé prírodné scenérie všetkých kontinentov, precízne technicky spracované, citlivo komponované s dokonalou hrou svetla a tieňa. V novembri 2010 získal od Európskej asociácie profesionálnych fotografov (FEP) ocenenie Master QEP (Qualified European Photographer). Za prírodné scenérie udelil FEP titul Master QEP len po druhý raz. V tom istom roku sa jeho monografia *Úžasná planéta* umiestnila na druhom mieste v medzinárodnej súťaži o Európsku fotografickú knihu za rok 2010 (The FEP European Photo Book of the Year Award 2010). V januári 2012 sa Filip Kulisev stal prvým fotografom z krajín strednej a východnej Európy, ktorý získal za prírodné scenérie v Londýne najvyššie ocenenie a titul Fellowship (FBIPP) od Britského inštitútu profesionálnych fotografov (BIPP). Filip Kulisev sa stal tretím a najmladším držiteľom tohto ocenenia na svete. V tom istom roku sa stal aj Európskym fotografom roka v kategórií príroda. V roku 2016 získal nomináciu na Krištáľové krídlo v kategórii výtvarné umenie a ocenenie Beňovského glóbus za šírenie dobrého mena Slovenska a mapovanie Madagaskaru. V roku 2020 sa stal držiteľom zlatej kamery a Európskym profesionálnym fotografom roka v kategórii Dron (FEP European Drone Golden Camera Award). V roku 2025 získal prestížne ocenenie Beckovské slnko v rámci 11. ročníka oceňovaní osobností v oblasti umenia, kultúry a verejného života.Filip Kulisev je aj zakladateľ Asociácie profesionálnych fotografov SR (APFSR). Doteraz vydal 13 monografií. Zatiaľ najúspešnejšou knihou je *Amazing Planet*, v ktorej predstavuje 111 najkrajších miest našej planéty. Vyšla v 15 jazykoch a po celom svete sa jej predalo vyše 50-tisíc výtlačkov. Vo svojej najnovšej knihe ZEM/EARTH ukázal to najlepšie zo 170 krajín sveta, ktoré navštívil. Predslov do nej napísalo monacké knieža Albert II, ktorý publikáciu i sprievodný film oficiálne pokrstil v Monaku.

## Výstavy
Absolvoval viac ako 200 individuálnych výstav na Slovensku a v zahraničí. V roku 2013 bol ako jediný Slovák súčasťou výstavy a následnej publikácie International Masters of Photography v Las Vegas. V roku 2015 vystavoval v Clevelande pri príležitosti 100. výročia Clevelandskej dohody Čechov a Slovákov. Svoje diela prezentoval aj počas kongresu Medzinárodnej únie pre ochranu prírody (IUCN) na Havajských ostrovoch v roku 2016. O rok neskôr mal v rámci krstu svojej knihy *Úžasné Slovensko* výstavu v Austrálii a na Novom Zélande. Počas Medzinárodného dňa vody v marci 2018 vystavoval a prezentoval krátky film o oceánoch v priestoroch OSN v New Yorku. Absolvoval aj viacero výstav v Monaku, v roku 2018 v Monte Carle predstavil novú výstavu venovanú polárnym oblastiam sveta. V roku 2020 predstavil svoje fotografie v rámci zasadnutia Rady OSN pre ľudské práva v Ženeve. V roku 2022 predstavil krásy Slovensko na EXPO 2020 Dubaj a o tri roky neskôr boli jeho diela súčasťou slovenského pavilónu na výstave EXPO 2025 v Osake.Diela Filipa Kuliseva sú súčasťou zbierok pápeža Františka, monackého kniežaťa Alberta II, britského kráľa Charlesa III, ruského prezidenta Vladimíra Putina, generálneho tajomníka OSN Antonia Gutteresa, kirgizského prezidenta Sadyra Žaparova, ugandského prezidenta Yoweri Museveniho, prezidenta Francúzskej Polynézie Edouarda Fritcha, prezident Kiribati Anote Tonga, prezidenta Palau Thomasa Remengesaua, prezidenta Kiribati Anote Tonga, prezidenta Indonézie Pravowo Subianta, prezidenta Francúzskej Polynézie Moetai Brothersona, bývalých šéfov americkej diplomacie Hillary Clintonovej a  Mikea Pompea či bývaleho prezidenta SR Andreja Kisku. Vlastnia ich aj držitelia filmových Oscarov, skladateľ Hans Zimmer, režisér Luc Jacquet, herci Will Smith, Robert Redford a Pierce Brosnan.

## Bibliografia
* *Úžasná planéta*. Bratislava, Slovensko: Slovart, 2006. 
* *100 divov*. Bratislava, Slovensko: Amazing Planet, 2009. 
* *Amazing Planet*. Bratislava, Slovensko: Slovart, 2010. 
* *ZOOM (Príbehy fotografií)*. Bratislava, Slovensko: Amazing Planet, 2012. 
* *Le Grand Livre des Terres Fascinantes*. Paríž, Francúzsko: Novedit, 2012. 
* *Terre Magique*. Paríž, Francúzsko: Place des Victoires, 2013. 
* *ZOOM 2 (Príbehy fotografii)*. Bratislava, Slovensko: Amazing Planet, 2014. 
* *Element*. Bratislava, Slovensko: Amazing Planet, 2016. 
* *Úžasné Slovensko*. Bratislava, Slovensko: Amazing Planet, 2017. 
* *Polárna planéta*. Bratislava, Slovensko: Amazing Planet, 2019. ISBN 9788097333904
**ZOOM 3 (Príbehy fotografii)*. Bratislava, Slovensko: Amazing Planet, 2021. ISBN 8588005862622
**Moje Slovensko.* Bratislava, Slovensko: Amazing Planet, 2023. ISBN 978-80-973339-3-5
**Moje Slovensko- Limitovaná edícia:* Bratislava, Slovensko: Amazing Planet, 2023. ISBN 978-80-973339-4-2
**My Slovakia.* Bratislava, Slovensko: Amazing Planet, 2023. ISBN 978-80-973339-5-9
**My Slovakia- Limited Edition:* Bratislava, Slovensko: Amazing Planet, 2023. ISBN 978-80-973339-6-6
**ZEM.* Bratislava, Slovensko: Amazing Planet, 2025. ISBN 978-80-975018-0-8
**EARTH.* Bratislava, Slovensko: Amazing Planet, 2025. ISBN 978-80-973339-7-3
**ZEM- Limitovaná edícia.* Bratislava, Slovensko: Amazing Planet, 2025. ISBN 978-80-975018-1-5
**EARTH- Limited Edition.* Bratislava, Slovensko: Amazing Planet, 2025. ISBN 978-80-973339-8-0

## Referencie



## Externé odkazy
* https://www.amazing-planet.com

Kategória:Slovenskí fotografi
Kategória:Osobnosti z Bratislavy